CELEX: 52017PC0367
Language: sl
Date: 2017-07-05
Title: Predlog IZVEDBENI SKLEP SVETA o uvedbi nadzornih ukrepov za novo psihoaktivno snov N-fenil-N-[1-(2-feniletil)piperidin-4-il]furan-2-karboksamid (furanilfentanil)

EVROPSKA KOMISIJA
            Bruselj, 5.7.2017
            COM(2017) 367 final
            2017/0152(NLE)
            Predlog
            IZVEDBENI SKLEP SVETA
            o uvedbi nadzornih ukrepov za novo psihoaktivno snov N-fenil-N-[1-(2-feniletil)piperidin-4-il]furan-2-karboksamid (furanilfentanil)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Sklep Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi
                  1
                določa tristopenjski postopek, ki lahko vodi do uvedbe nadzornih ukrepov za novo psihoaktivno snov po vsej Uniji.
            
            
               Skupno poročilo Evropskega centra za spremljanje drog in zasvojenosti z drogami (v nadaljnjem besedilu: ECSDZD) ter Europola, pripravljeno v skladu s členom 5 Sklepa Sveta 2005/387/PNZ, je bilo objavljeno 23. januarja 2017. Svet je 28. februarja 2017 na zahtevo Komisije in devetih držav članic ter v skladu s členom 6(1) zgoraj navedenega sklepa Sveta zahteval oceno tveganj, ki jih povzročajo uporaba in proizvodnja nove psihoaktivne snovi furanilfentanila ter trgovina z njo, ter oceno vpletenosti organiziranega kriminala in možnih posledic nadzornih ukrepov, uvedenih za to snov.
            
            
               Tveganja v zvezi s furanilfentanilom je ocenil znanstveni odbor ECSDZD v skladu z določbami člena 6(2), (3) in (4) Sklepa Sveta. Predsednik znanstvenega odbora je poročilo o oceni tveganja Komisiji in Svetu predložil 24. maja 2017. Glavni rezultati ocene tveganja so naslednji:
            
            
               ·Furanilfentanil je sintetični opioid, tesno povezan s fentanilom, ki je mednarodno nadzorovan.
            
            
               ·Furanilfentanil je v Evropski uniji na voljo vsaj od junija 2015 in je bil odkrit v 16 državah članicah. Pet držav članic je v zvezi s furanilfentanilom poročalo o 23 smrtnih primerih. V vsaj desetih smrtnih primerih je bil furanilfentanil bodisi vzrok smrti bodisi je verjetno prispeval k smrtnemu izidu.
            
            
               Komisija v skladu s členom 8(1) Sklepa Sveta 2005/387/PNZ v roku šestih tednov od prejema poročila o oceni tveganja Svetu predloži bodisi pobudo, da se za novo psihoaktivno snov uvedejo nadzorni ukrepi po vsej Uniji, bodisi poročilo, v katerem pojasni, zakaj po njenem mnenju taka pobuda ni potrebna. V skladu s sodbo Sodišča z dne 16. aprila 2015 v združenih zadevah C-317/13 in C-679/13 se je treba pred sprejetjem akta, ki temelji na členu 8(1) Sklepa Sveta 2005/387/PNZ, posvetovati z Evropskim parlamentom.
            
            
               Komisija na podlagi ugotovitev poročila o oceni tveganja meni, da obstajajo razlogi za uvedbo nadzornih ukrepov za to snov po vsej Uniji. Iz poročila o oceni tveganja izhaja, da je akutna strupenost furanilfentanila tako huda, da lahko resno škoduje zdravju posameznikov.
            
            
               2.
                     CILJ PREDLOGA
            
            
               Cilj tega predloga izvedbenega sklepa Sveta je pozvati države članice, naj za furanilfentanil uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi iz Konvencije Združenih narodov o psihotropnih snoveh iz leta 1971.
            
            
               2017/0152 (NLE)
            
            
               Predlog
            
            
               IZVEDBENI SKLEP SVETA
            
            
               o uvedbi nadzornih ukrepov za novo psihoaktivno snov N-fenil-N-[1-(2-feniletil)piperidin-4-il]furan-2-karboksamid (furanilfentanil)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi
                  2
                in zlasti člena 8(3) Sklepa,
            
            
               ob upoštevanju predloga Evropske komisije,
            
         
         
            
               ob upoštevanju mnenja Evropskega parlamenta
                  3
               ,
            
            
               ob upoštevanju naslednjega:
            
            
               (1)Poročilo o oceni tveganja glede nove psihoaktivne snovi N-fenil-N-[1-(2-feniletil)piperidin-4-il]furan-2-karboksamid (furanilfentanil) je bilo pripravljeno v skladu s členom 6 Sklepa 2005/387/PNZ na posebnem sestanku razširjenega znanstvenega odbora Evropskega centra za spremljanje drog in zasvojenosti z drogami (v nadaljnjem besedilu: ECSDZD) ter je bilo nato 24. maja 2017 predloženo Komisiji in Svetu.
            
            
               (2)Furanilfentanil je sintetični opioid, po strukturi podoben fentanilu, ki je nadzorovana snov in se na splošno uporablja v medicini pri splošni anesteziji med operacijami in za lajšanje bolečin. Furanilfentanil je po strukturi podoben tudi acetilfentanilu in akriloilfentanilu, ki sta bila decembra 2015 in decembra 2016 obravnavana v skupnem poročilu ECSDZD in Europola.
            
            
               (3)Furanilfentanil je v Uniji na voljo vsaj od junija 2015 in je bil odkrit v 16 državah članicah. Najpogosteje je bil zasežen v obliki praška, vendar tudi v tekoči obliki in v obliki tablet. Odkrite količine so relativno majhne. Vendar bi jih bilo treba upoštevati v okviru potentnosti te snovi.
            
            
               (4)Pet držav članic je v zvezi s furanilfentanilom poročalo o 23 smrtnih primerih. V vsaj desetih smrtnih primerih je bil furanilfentanil bodisi vzrok smrti bodisi je verjetno prispeval k smrtnemu izidu. Poleg tega so tri države članice poročale o 11 akutnih zastrupitvah, povezanih s furanilfentanilom, brez smrtnega izida.
            
            
               (5)Informacij o morebitni vpletenosti organiziranega kriminala v proizvodnjo, distribucijo in dobavo furanilfentanila (ter trgovino z navedeno snovjo) znotraj Unije ni. Iz razpoložljivih podatkov je razvidno, da furanilfentanil proizvajajo kemična podjetja s sedežem na Kitajskem.
            
            
               (6)Furanilfentanil se v majhnih količinah in v količinah za prodajo na debelo prodaja na spletu kot „kemikalija za uporabo v raziskavah“, ponavadi v obliki praška ali kot nosno pršilo, pripravljeno za uporabo. Iz informacij, pridobljenih na podlagi zasegov, je razvidno, da se furanilfentanil morda prodaja tudi na nezakonitem trgu z opioidi.
            
            
               (7)Furanilfentanil v Uniji nima nobene priznane uporabe v humani ali veterinarski medicini. Ni znakov, da bi se furanilfentanil lahko uporabljal za druge namene, z izjemo uporabe kot analitični referenčni standard in v znanstvenih raziskavah.
            
            
               (8)V poročilu o oceni tveganja je navedeno, da so za odgovore na številna vprašanja v zvezi s furanilfentanilom, ki se zastavljajo zaradi pomanjkanja podatkov o tveganjih za zdravje posameznikov, tveganjih za javno zdravje in socialnih tveganjih, potrebne nadaljnje raziskave. Vendar so razpoložljivi dokazi in informacije o zdravstvenih in socialnih tveganjih, ki jih predstavlja ta snov, tudi zaradi podobnosti s fentanilom, zadostna podlaga za uvedbo nadzornih ukrepov za furanilfentanil po vsej Uniji.
            
            
               (9)Furanilfentanil ni na seznamu za nadzor na podlagi Enotne konvencije Združenih narodov o mamilih iz leta 1961 ali Konvencije Združenih narodov o psihotropnih snoveh iz leta 1971. Ta snov trenutno ni v postopku ocenjevanja v okviru sistema Združenih narodov.
            
            
               (10)Ker deset držav članic izvaja nadzor nad furanilfentanilom na podlagi nacionalne zakonodaje za nadzor nad drogami, tri države članice pa na podlagi druge zakonodaje, bi uvedba nadzornih ukrepov za to snov po vsej Uniji pripomogla k preprečevanju nastanka ovir v čezmejnem sodelovanju na področju kazenskega pregona in pravosodja ter zagotovila zaščito pred tveganji, ki lahko nastanejo zaradi razpoložljivosti in uporabe te snovi.
            
            
               (11)Sklep 2005/387/PNZ Svetu podeljuje izvedbena pooblastila, da bi se bilo mogoče na ravni Unije z uvedbo nadzornih ukrepov po vsej Uniji za nove psihoaktivne snovi hitro in strokovno odzvati na njihov pojav, ki ga države članice ugotovijo in o njem poročajo. Pogoji za izvrševanje teh izvedbenih pooblastil so bili izpolnjeni in postopki upoštevani, zato bi bilo treba sprejeti izvedbeni sklep za uvedbo nadzornih ukrepov za furanilfentanil po vsej Uniji.
            
            
               (12)Sklep 2005/387/PNZ je za Dansko zavezujoč, zato Danska sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
            
               (13)Sklep 2005/387/PNZ je za Irsko zavezujoč, zato Irska sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
            
               (14)Sklep 2005/387/PNZ za Združeno kraljestvo ni zavezujoč, zato Združeno kraljestvo ne sodeluje pri sprejetju in uporabi tega sklepa, s katerim se izvaja Sklep 2005/387/PNZ in ki zanj ni zavezujoč ter se v njem ne uporablja –
            
            
               SPREJEL NASLEDNJI SKLEP:
            
            
               Člen 1
            
            
               Za novo psihoaktivno snov N-fenil-N-[1-(2-feniletil)piperidin-4-il]furan-2-karboksamid (furanilfentanil) se uvedejo nadzorni ukrepi po vsej Uniji.
            
            
               Člen 2
            
         
         
            
               Države članice najpozneje do [eno leto od datuma objave tega sklepa] sprejmejo potrebne ukrepe v skladu s svojim nacionalnim pravom, da za novo psihoaktivno snov iz člena 1 uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi iz Konvencije Združenih narodov o psihotropnih snoveh iz leta 1971.
            
            
               Člen 3
            
            
               Ta sklep začne veljati dan po objavi v Uradnem listu Evropske unije.
            
            
            
            
               Ta sklep se uporablja v skladu s Pogodbama.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 127, 20.5.2005, str. 32.
               
               
                  
                     (2)
                  UL L 127, 20.5.2005, str. 32.
               
               
                  
                     (3)
                  UL C , , str. .